Gedagte vir die dag: SlaapFoto: pixabay.com Ek sal in vrede gaan lê en slaap, want U alleen, o Here, laat my veilig woon. (Psalm 4:9) God het ons liggame ontwerp om daagliks te rus en herstel sodat ons ’n gesonde lewe kan lei, ten volle betrokke by en in staat om te doen waartoe Hy ons geroep het. En tog, wanneer die lewenstorms om ons woed en ons huwelike, gesinne en werk deur swaar tye gaan, is ons geneig om angstig en bekommerd wakker te lê. Dit laat my altyd dink aan die dissipels, druipnat en vreesbevange terwyl ’n hewige storm om hulle woed en golwe genadeloos oor hulle breek, en dit terwyl Jesus slaap. Eeue voor dit het Dawid Psalm 4 geskryf en tot God geroep om uitkoms. Teen die einde van die psalm kan hy getuig dat God hom gehelp het en dat hy weer onbesorg kan gaan lê en dadelik aan die slaap raak. Mag ons ’n soortgelyke getuienis as Dawid hê: dat wanneer ons volkome op God vertrou, ons weer rustig kan slaap. Tog sukkel ek met slaaploosheid en dink dikwels aan die woorde van Psalm 127:2: “Maar vir hulle wat Hy liefhet, gee Hy dit in hulle slaap.” Hoe wonderlik om te weet dat God selfs ons slaaploosheid kan gebruik, hetsy om te bid, ons te waarsku of omdat Hy vir ons ’n nuwe opdrag het. Here, slaap was u idee en ek is dankbaar daarvoor, maar verstaan nie hoekom ek so gereeld rondrol in plaas daarvan om die rus te kry wat ek nodig het nie. Ek bring vandag weer al my besorgdhede en al my angstige gedagtes na U toe. Vou my veilig toe in u liefde sodat ek verkwik kan opstaan – my hoop herstel en my krag vermenigvuldig. Dankie, Here! Amen